PREŠOV. Kickboxeri prešovského KK Panter sa zúčastnili na turnaji WAKO World Cup v Innsbrucku. Nevrátili sa naprázdno.
Sedemčlenná výprava prešovských "panterov" si z dejiska Svetového pohára v rakúskom Innsbrucku priniesla zbierku siedmich medailí.Prečítajte si tiež:
Za účasti svetových špičiek kickboxu (2 124 štartujúcich z 220 klubov) vybojovali Prešovčania jednu najcennejšiu medailu a získali aj dve strieborné a štyri bronzové.
"Je to fantastický výsledok aj napriek tomu, že naše ciele boli o trochu vyššie," netajil šéftréner panterov Jozef Kolozsy.
"V niektorých zápasoch sa ťažko rozhodovalo o víťazstve doslova v posledných sekundách a smolu mala aj Sofia Adamečková, ktorá si vo vyhranom zápase zranila ruku a nemohla tak prispieť ďalšou medailou do našej zbierky. Smolu na tomto turnaji mal aj náš aktuálny majster sveta Marek Karlík, ktorému pretrvávajúce bolesti chrbta nedovolili pokračovať ďalej v turnaji, a získať tak druhý titul zo Svetového pohára."
No práve Marek Karlík vo svojej hlavnej disciplíne KL -79 kg nedal svojim súperom šancu, a tak prestížny opasok putuje do Prešova.
Druhým miestom sa môžu pochváliť Kristína Urdová (do 60 kg light contact) a Adam Janíčko (do 84 kg LC), pre ktorého to bola vydarená premiéra na Svetovom pohári. Navyše Janíčko pridal v bronz v kick light.
Ďalšie cenné kovy bronzového lesku doniesli Lucia Fecková (do 55 kg KL), Alexandra Nižníková (do 60 kg LC) a Kristína Urdová (do 60 kg KL).
"Zisk siedmich medailí nám zabezpečil výborné 39. miesto spomedzi 220 klubov sveta. Je to dobrý vstup do série svetových pohárov a motivácia do ťažkej prípravy. Najbližšie sa predstavíme na svetovom pohári v Budapešti koncom mája," dodal J. Kolozsy.
Článok vyšiel v týždenníku MY Prešovské noviny č.17/2018. V predaji od stredy 2. 5. do pondelka 7. 5.